Johanne Voss

Johanne Voss (1868–1946) var en norsk skuespiller fra Bergen.

 Familie 
Johanne Voss var datter av snekker Peter Olay Paulsen og Johanne Severine Jørgensen, og søster av skuespiller Anna Paulsen (1858-1895). Hun ble 24. oktober 1891 gift i Bergen med skuespiller Olav Voss (1864–1912).

 Liv og virke 
Etter middelskoleeksamen i 1883 debuterte hun 12. april 1887 på hjembyens teater, Den Nationale Scene, som Pauline Protat i stykket Onkels Penge. Hun var ansatt på dette teatret til omkring 1893.

Senere fulgte hun ektemannen Olav Voss til teaterscenene i Kristiania. Først var hun ved Carl Johan Teatret til det gikk konkurs i 1895. Dernest reiste hun på turné med den svenske teaterlederen August Lindbergs selskap i Sverige og Norge i to år, før hun var på Centralteatret (1897-1898) og Christiania Theater (1898-1899). I 1898 opptrådte hun i Trondheim med Fahlstrøms trupp fra Centralteatret.

Hun ble mest kjent for sine roller på Nationaltheatret fra dets start i 1899, der hun virket til 1937, ofte i komiske roller. Ved hennes 25-årsjubileum som skuespiller i 1912, satte Nationaltheatret opp stykket Lady Windermeres vifte som hennes beneficeforestilling. Her spilte hun Erlynne.

Voss medvirket også som skuespiller i flere norske filmer. Så sent som i 1942 hadde hun rollen som fru Solberg i Jeg drepte!.

Johanne Voss er gravlagt på Vestre gravlund i Oslo.

 Teaterroller i utvalg 
Pauline Protat i Onkels Penge av Thèodore Barrière/Fritz Holst (Den Nationale Scene, 1887)
Sigrid i syngespillet Til Sæters av Claus Pavels Riis (Den Nationale Scene, 1887)
Valborg i Magdalene av Gustav Esmann (Den nationale Scene, 1893)
Asta i Lille Eyolf av Henrik Ibsen (Den nationale Scene, 1893)
Agnete i Agnete av Amalie Skram (Carl Johan Teatret, 1894)
Julie i Faddergaven av Peter Egge (Centralteatret, 1897)
Dronning Thora i Axel og Valborg av Adam Oehlenschläger (Trondheim, 1898)
Petra i En Folkefiende av Henrik Ibsen (Nationaltheatret, 1899)
Fatimat i Dronning Tamara av Knut Hamsun (Nationaltheatret, 1904)
fru Sørby i Vildanden av Henrik Ibsen (Nationaltheatret, 1904)
Pernille i Mester Gert Westphaler av Ludvig Holberg (Nationaltheatret, 1906)
fru Ulfstjerna i Johan Ulfstjerna av Tor Hedberg (Nationaltheatret, 1906)
Gina Ekdal i Vildanden av Henrik Ibsen (Nationaltheatret, 1909)
Erlynne i Lady Windermeres vifte av Oscar Wilde (Nationaltheatret, 1912)
Madame Abrahams i Den politiske kannestøper av Ludvig Holberg (Nationaltheatret, 1924)
fru Stockmann i En Folkefiende av Henrik Ibsen (Nationaltheatret, 1924)

Filmografi
1925 – Himmeluret
1926 – Baldevins bryllup
1942 – Jeg drepte!

 Stipender og legater 
 1899: Statens kunstnerstipend på kr. 750 for videreutdannelse i utlandet 

 Referanser 

 Kilder 

 Eksterne lenker 



Kategori:Norske skuespillere
Kategori:Skuespillere ved Nationaltheatret
Kategori:Skuespillere ved Den Nationale Scene
Kategori:Personer begravet på Vestre gravlund
Kategori:Personer fra Bergen kommune